RÅDETS RESOLUTION af 20. januar 1997 om integrering af kulturelle aspekter i Fællesskabets foranstaltninger (97/C 36/04)

RÅDET FOR DEN EUROPÆISKE UNION,

som henviser til præamblen i traktaten om Den Europæiske Union, der udgør en ny fase i processen hen imod en stadig snævrere sammenslutning mellem de europæiske folk,

som tager følgende i betragtning:

Artikel 128 i traktaten om oprettelse af Det Europæiske Fællesskab, særlig stk. 4, fastsætter, at Fællesskabet tager hensyn til de kulturelle aspekter i sin indsats i henhold til andre bestemmelser i traktaten;

traktatens artikel 3 B fastsætter, at Fællesskabet på de områder, som ikke hører ind under dets enekompetence, handler i overensstemmelse med subsidiaritetsprincippet;

den 12. november 1992 konkluderede Rådet og kulturministrene, forsamlet i Rådet, at det bør gøres til fast praksis i hvert enkelt tilfælde at tage hensyn til de kulturelle aspekter af foranstaltninger i medfør af andre bestemmelser i traktaten end bestemmelserne på det kulturelle område så tidligt som muligt i en ny foranstaltnings eller politiks forberedelsesfase, og at kulturministrene regelmæssigt bør overveje sådanne spørgsmål i forbindelse med andre bestemmelser i traktaten af betydning for kulturen, der behandles af Rådet;

den 25. juli 1996 konluderede Rådet, at borgernes adgang til kultur både som aktører og som brugere er en væsentlig forudsætning for, at de kan deltage fuldt ud i samfundet, og at der er geografiske, fysiske, uddannelsesmæssige, sociale og økonomiske forhold i alle lande, som gør det vanskeligere for mange borgere at få adgang til kultur, og at disse forhold kan forstærke den sociale udstødelse, navnlig i de mindst begunstigede sociale lag,

SER MED TILFREDSHED PÅ Kommissionens første rapport om hensyntagen til kulturelle aspekter i Fællesskabets foranstaltninger, hvori det fastslås, at den udgør en delvis redegørelse, og at de gennemførte aktioner, selv om der er afsat betydelige midler til kulturelle aktiviteter eller aktiviteter med en kulturel dimension, sjældent er i overensstemmelse med Fællesskabets målsætning på det kulturelle område,

FINDER, at rapporten udgør et vigtigt led i afgrænsningen af de områder, hvor andre af traktatens bestemmelser og foranstaltninger, som er gennemført i medfør af disse, har indflydelse på og gavner det kulturelle område, og at den viser, at der er behov for en yderligere indsats til sikring af, at målsætningen og kravene i artikel 128 opfyldes;

NOTERER SIG med interesse, at en række EF-interventioner gennem strukturfondene direkte vedrører kulturen (historisk og kunstnerisk arv, traditionelle håndværk osv.);

BEKRÆFTER, at der inden for traktatens anvendelsesområde skal tages hensyn til kulturelle aspekter i Fællesskabets foranstaltninger på grundlag af følgende principper:

- kulturen udgør en integrerende del af Fællesskabets foranstaltninger og bidrager til at gennemføre Fællesskabets målsætninger gennem fremme af aktivt borgerskab og personlig og menneskelig udvikling

- kulturen skal betragtes som et selvstændigt område på linje med andre aktiviteter, der kræver horisontal koordination i forbindelse med Fællesskabets beslutningsprocedurer

- de grundlæggende forudsætninger for, at borgerne kan deltage fuldt ud i samfundslivet er, at de har adgang til kultur, og at deres kulturelle identitet bliver bekræftet og kan komme til udtryk

- gennemførelsen af foranstaltninger med en kulturel dimension bør bidrage til, at medlemsstaternes kultur udfolder sig, idet de nationale og regionale forskelligheder respekteres, og idet den fælles kulturarv fremhæves, for derved at:

- bringe Europa tættere på borgerne

- videreføre processen hen imod en stadig snævrere sammenslutning mellem de europæiske folk

- styrke følelsen af at være unionsborger.

Dette kan også bidrage til at mindske forskellene mellem de forskellige regioners udviklingstrin, til større økonomisk og social samhørighed, forbedring af beskæftigelsesmulighederne for arbejdstagere i det indre marked, effektiv bekæmpelse af udstødelse samt højnelse af livskvaliteten for Fællesskabets borgere

- i Fællesskabets beslutningsstrukturer overholdes de forskellige former for procedurer og praksis i forbindelse med kulturelle aktioner i medlemsstaterne

- de kulturelle aspekter bør integreres åbent og koordineret;

FINDER, at Fællesskabet for at nå sine mål på det kulturelle område, som fastsat i artikel 128 og med henblik på at gennemføre andre af traktatens bestemmelser vedrørende kultur, skal være meget opmærksom på den indflydelse, andre politikker har på kulturen, og regelmæssigt bør vurdere indsatsen på de områder, der er fastlagt i Kommissionens første rapport:

- det indre marked, herunder spørgsmål i forbindelse med den fri bevægelighed for personer, varer, tjenesteydelser og kapital

- Fællesskabets interne politikker

- politikken på det audiovisuelle område og inden for telekommunikation, herunder spørgsmål vedrørende informationssamfundet og programindustrierne

- Fælleskabets forbindelser udadtil;

ER ENIGT OM at undersøge mulighederne for at integrere de kulturelle aspekter i strukturfondene med henblik på at styrke den økonomiske og sociale samhørighed i Fællesskabet og at fremme en samlet harmonisk udvikling deraf inden for rammerne af gældende EF-lovgivning;

ER ENIGT OM at indføre effektive og sammenhængende procedurer, hvorved den indflydelse, som andre af Fællesskabets politikker har på kulturområdet, kan tages op til overvejelse på alle relevante niveauer. Disse procedurer skal navnlig tage sigte på at skabe en strøm af information om de kulturelle aspekter af eksisterende og foreslåede fællesskabsforanstaltninger;

UDTRYKKER TILFREDSHED MED, at Kommissionen agter:

- at etablere sine egne forbedrede og effektive procedurer for at sikre, at dens foranstaltninger koordineres bedre i overensstemmelse med de kulturelle mål, idet der tages hensyn til de erfaringer, der er gjort inden for miljø og sundhed

- at udvikle passende procedurer med henblik på lige fra første færd ved udviklingen af politikker i medfør af andre bestemmelser i traktaten at foretage en vurdering af hvilke forslag, der kan forventes at få indflydelse på kulturområdet, og at anføre dem i de årlige arbejdsprogrammer, samt at sikre, at der i disse forslag tages hensyn til de kulturelle principper, der er indeholdt i denne resolution;

OPFORDRER Kommissionen til:

- fortsat at forsyne medlemsstaterne med stadig bedre oplysninger for at lette deres egen koordination på nationalt plan

- årligt at aflægge beretning til Rådet om, hvorledes der er blevet taget hensyn til de kulturelle aspekter i Fællesskabets foranstaltninger i medfør af andre af traktatens bestemmelser og som påkrævet i medfør af de prioriterede kulturelle mål, som Rådet og Kommissionen selv fra tid til anden opstiller

- at foretage en detaljeret vurdering af den økonomiske betydning, herunder især indvirkningen på beskæftigelsen, af den kulturelle aktivitet i Unionen

- i forbindelse med sine forskellige foranstaltninger at tage hensyn til de synspunkter, Rådet har fremført vedrørende de kulturelle aspekter;

GIVER TILSAGN OM:

- at vurdere, i hvilket omfang principperne i de ovennævnte konklusioner af 12. november 1992 samt principperne i denne resolution, er blevet overholdt

- regelmæssigt at undersøge, hvorledes de procedurer, der er vedtaget med henblik på at vurdere overholdelsen af disse principper fungerer, om de er effektive, og om de er relevante

- at overveje alle foranstaltninger, som måtte være nødvendige for at forbedre disse procedurer

- at udforme og forelægge idéer om, hvorledes man yderligere kan fremme og forbedre integreringen af kulturelle aspekter i Fællesskabets foranstaltninger, herunder udarbejdelsen af yderligere retningslinjer, hvis dette skulle vise sig nødvendigt.